## L’aeroport de Castelló estrena la nova ruta de Palma i arriba a les 14 connexions regulars

*** La línia, operada per Air Nostrum, funcionarà fins al pròxim 31 d’agost amb dos freqüències setmanals, en divendres i diumenge
* El director general d’Aerocas destaca que l’aeroport arriba a la seua màxima activitat, amb 64 vols regulars per setmana**

L’aeroport de Castelló ha estrenat una nova connexió amb Palma, operada per Air Nostrum, que funcionarà fins al pròxim 31 d’agost amb dos freqüències setmanals, en divendres i diumenge.

El director general d’Aerocas, Justo Vellón, ha manifestat la seua satisfacció amb l’entrada en servici d’esta ruta, “que reforça la connectivitat de Castelló i enllaça amb una de les destinacions turístiques més demandades d’Europa”.

La duració del trajecte és d’1 hora i 20 minuts. Els divendres, el vol ix de Castelló a les 15:40 hores i, en sentit invers, a les 17:40 hores. Els diumenges, l’avió partix de Castelló a les 9:35 i el de retorn a les 11:50 hores.

Justo Vellón ha destacat que amb la posada en marxa d’esta línia, l’aeroport de Castelló “arriba a la seua màxima activitat”, amb 14 rutes operatives, que s’unixen a les de Berlín, Milà, Budapest, Cracòvia, Düsseldorf Weeze, Brussel·les, Londres, Bucarest, Cluj, Porto, Bilbao, Astúries i Madrid. La conjunció de totes genera fins a 64 vols regulars a la setmana.

L’aeroport de Castelló afronta el seu millor any quant al trànsit comercial. En el primer semestre de 2025, la instal·lació ha registrat 135.155 passatgers, que constituïxen la seua millor marca en este període i que incrementen en més d’un 10 % la de 2024. A més, l’aeroport s’ha marcat per a enguany l’objectiu de superar els 300.000 passatgers i per a 2026, té confirmades dos noves rutes a París i Stuttgart.

Fecha: 18/07/2025